पंचकूला। पंचकूला के सेक्टर-11 में सोमवार को दिनदहाड़े 18 लाख रुपए की लूट का मामला सामने आया है। आरोपियों ने चंडीगढ़ की एक कंपनी के रिकवरी ब्वॉय की आंखों में मिर्ची पाउडर झोंका और पैसे लेकर फरार हो गए। फिलहाल पुलिस मामले की जांच में जुटी है।
प्राप्त जानकारी के अनुसार चंडीगढ़ के सेक्टर-19 की रेडियन नामक कंपनी में काम करने वाला साइमुल चौहान सेक्टर 11 पंचकूला के बैंक में पैसे जमा करवाने गया था। वहां उसे कुछ लुटेरों ने घेर लिया और आंख में मिर्ची पाउडर झोंककर वारदात को अंजाम दे डाला। सूचना के बाद पुलिस ने मौके पर पहुंच मामले की जांच शुरू की। पुलिस को दिए बयान में पीड़ित ने बताया कि उससे 18 लाख रुपए की लूट हुई है, जिसके बाद पुलिस ने अज्ञात के खिलाफ केस दर्ज कर कार्रवाई शुरू कर दी है। अभी तक लुटेरों का कुछ पता नहीं चल पाया है।
hin_Deva hin_Deva